Man sterf in Middelburg-ontploffingArgieffoto: ER24 ŉ Man in sy 30’s is Vrydag in ŉ ontploffing by ŉ maatskappy in Middelburg, Mpumalanga, dood. Russel Meiring, woordvoerder van ER24, het gesê die man het na bewering op die agterkant van ŉ konstruksievoertuig met ŉ hoekslyper gewerk, toe ŉ ontploffing plaasgevind het. Met paramedici se aankoms op die toneel het die man sowat 30 meter ver van die swaarvoertuig gelê. Die man het aan brandwonde omgekom. Niks kon vir hom gedoen word nie en hy is op die toneel dood verklaar. Dit is nie bekend wat die ontploffing veroorsaak het nie. Die departement van arbeid en polisie ondersoek die voorval.